ประกันจ้างที่ปรึกษารับมือเออีซี
ศึกษาตลาดคู่แข่ง10ประเทศ เตรียมพร้อมวางแผนรุก-รับ
9 พ.ย. 2555

ศึกษาตลาดคู่แข่ง10ประเทศ เตรียมพร้อมวางแผนรุก-รับ
ธุรกิจประกันตื่นศึกษาตลาดคู่แข่ง 10 ประเทศอาเซียน ช่วยสมาชิกรับมือเออีซี
นายจีรพันธ์ อัศวะธนกุล นายกสมาคมประกันวินาศภัยไทย เปิดเผยว่า ในเดือน พ.ย.นี้ บริษัท พีเอ็มจี ภูมิไชย สอบบัญชี (KPMG) ในฐานะที่ปรึกษาสมาคมจะเริ่มกระบวนการศึกษาผลกระทบจากการเข้าสู่ประชาคมเศรษฐกิจอาเซียน (AEC) ในปี 2558 และจะนำเสนอข้อสรุปและข้อเสนอแนะให้กับทางสมาคมในเดือน มี.ค. 2556 ใช้เวลาในการศึกษา 5 เดือน เพื่อให้บริษัทประกันภัยเห็นทิศทางของประเทศสมาชิกอาเซียน จะได้นำมากำหนดกลยุทธ์ว่าจะตั้งรับหรือรุก
ทั้งนี้ ได้แยกบริษัทประกันภัยออกเป็น 3 กลุ่ม คือ กลุ่มที่มีธนาคารเป็นผู้ถือหุ้นใหญ่ กลุ่มบริษัทที่มีคนไทยเป็นผู้ถือหุ้นใหญ่ และกลุ่มบริษัทที่มีต่างชาติเป็นผู้ถือหุ้นใหญ่ในการหารือกับทาง KPMG ว่าต้องการทราบเรื่องอะไรบ้าง จะได้เป็นแนวทางเดียวกัน สวนกด ส่วนภาพรวมจะศึกษาสภาพแวดล้อมภายนอก เช่น สังคม ระบบเทคโนโลยีสารสนเทศ เศรษฐกิจ การเมือง กฎหมาย และลงลึกในภาคธุรกิจประกันเฉพาะ ถึงสภาพตลาดของแต่ละประเทศ การแข่งขัน จำนวนบริษัท ผู้นำตลาดของแต่ละประเทศ 
นอกจากนี้ ยังรวมถึงความเชี่ยวชาญเฉพาะของแต่ละประเทศ ระบบการดำเนินงานของบริษัทประกันภัย การกำหนดราคาเบี้ยประกันภัย สินไหมทดแทน ช่องทางการจำหน่าย การประกันภัยต่อและการบริหารความเสี่ยง และลงลึกศึกษาบริษัทที่เป็นผู้นำในแต่ละประเทศ
“จะได้รู้เขา เมื่อเห็นภาพรวมของประเทศอาเซียน ทางบริษัทประกันภัยจะได้รู้ว่า ตัวเองจะตั้งรับในบ้านตัวเอง หรือว่าจะรุกออกไปต่างประเทศ และกำหนดกลยุทธ์ทางธุรกิจของตัวเองอย่างไร” นายจีรพันธ์ กล่าว
นายถนัด จีรชัยไพศาล ผู้อำนวยการ สมาคมประกันวินาศภัยไทย กล่าวว่า สมาคมประกันวินาศภัยได้เปลี่ยนชื่อเป็น สมาคมประกันวินาศภัยไทย ตั้งแต่วันที่ 17 ต.ค. 2555 ส่วน 7 เดือนแรกของปีนี้ มีเบี้ยรับรวม 9.95 หมื่นล้านบาท เพิ่มขึ้น 25% มีอัตราการเติบโตสูงสุดในรอบทศวรรษ แยกเป็นเบี้ยประกันภัยรถภาคบังคับและภาคสมัครใจ 5.80 หมื่นล้านบาท คิดเป็นสัดส่วน 60% ของเบี้ยรับรวม จากการที่มียอดขายรถยนต์ใหม่ขยายตัวอย่างมากจากอานิสงส์ของนโยบายรถยนต์ใหม่คันแรกของรัฐบาล รองลงมาเป็นเบี้ยประกันภัยเบ็ดเตล็ด 3.25 หมื่นล้านบาท คิดเป็นสัดส่วน 29% ของเบี้ยรับรวม ซึ่งเป็นผลมาจากประชาชนหันมาซื้อประกันอุบัติเหตุส่วนบุคคล (พีเอ) เพิ่มขึ้น ทำให้มีเบี้ยพีเอสูงถึง 1.1 หมื่นล้านบาท อันดับ 3 เบี้ยประกันอัคคีภัย 5,960 ล้านบาท มีสัดส่วน 6% ของเบี้ยรับรวม ซึ่งปีนี้มีการรวมประกันภัยน้ำท่วมเข้าไปด้วย และปรับเพิ่มเบี้ยขึ้นหลังจากน้ำท่วมอย่างหนักในปลายปี 2554 ทำให้เบี้ยเพิ่มขึ้นอย่างมาก และอันดับสุดท้ายคือ เบี้ยประกันภัยทางทะเลและขนส่ง 3,000 ล้านบาท มีสัดส่วน 3% ของเบี้ยรับรวม